題上封寺
作者：胡宏
朝代：宋

paragraphs: 百年身似客，浩蕩世間遊。
入望青山好，夢魂偏我留。
我家巫山十二峰，浮江直過巴陵東。
瀟湘水與蒼梧通，環繞衡嶽青冥中。
扁舟白雲不可度，杖藜蠟屐乘春風。
山光浮動可攬結，雲舒霞卷飛煙虹。
深巖大壑翠巘列，足力已到心無窮。
羣峰迤邐勢不競，上盡祝融五千仞。
祝融峯高天更高，太空人世如牛毛。
風雲萬變一瞬息，紅塵奔走真徒勞。
蓬萊羽化慕神仙，神仙渺茫何處傳。
雪山清浄問因緣，未識乾坤造化權。
獨立高寒明月裏，此心無著已怡然。
從今識盡青山好，歸向人間別看天。